Za saněrowanje baraki na Pastwinej horje trjebaja 370 000 eurow
Kamjenc (SN/mwe). Jewišćo pod hołym njebjom na Kamjenskej Pastwinej horje je dźensa po cyłej Sakskej, haj, po cyłej Němskej, woblubowane. Legendarne su minjene lěta stajnje wupředate swjatkowne koncerty Puhdyjow. A z Budyšina pochadźaca skupina Silbermond je so tam runje tak wospjet derje čuła. Lětsa wěnuja areal, hdźež ma něhdźe 10 000 ludźi městno, 30. junija a 31. awgusta hnydom dwójce spěwarjej Rolandej Kaiserej. Připowědźene su dalše zarjadowanja z rockowymi legendami – „Maschine“, Karat City a Matthias Reim – 19. meje, festiwal „Summer Feeling“ 16. junija a koncert z oldijowymi rockowymi legendami 28. junija. Štož maja wšitcy wuměłcy a skupiny zhromadne, je, starodawna baraka, hdźež so předrasćeja, a tam je zwjetša tež bifej přihotowany.
run_Latn szl_Latn